અમદાવાદ: શહેરમાં હવે વૃદ્ધ મહિલાઓને ટાર્ગેટ કરીને લૂંટી લેવાના કિસ્સાઓ વધી રહ્યા છે. છેલ્લા બે મહિનામાં નવરંગપુરા વિસ્તારમાં નિર્મળાબહેન શાહ અને સરખેજમાં ચંદ્રિકાબહેન નાયકની થયેલી લૂંટ વિથ મર્ડરનો ભેદ પોલીસ હજુ ઉકેલી નથી શકી કે શાહીબાગ વિસ્તારમાં વહેલી પરોઢે સીએ (ચાર્ટર્ડ એકાઉન્ટન્ટ) ના ઘરમાં ઘૂસીને ચપ્પુની અણીએ વૃદ્ધ મહિલાના ગળામાંથી દોઢ તોલા સોનાની ચેઇન તોડીને આરોપી ફરાર થઇ જતાં સમગ્ર વિસ્તારમાં ચકચાર મચી ગઇ છે. ઘરમાં ઘૂસેલા આરોપીને પકડવા માટે સીએએ તેનો પીછો કર્યો હતો જોકે સીએ ઘરનીના દીવાલ સાથે અથડાતાં તેમને માથાના ભાગમાં ગંભીર ઇજા પહોંચતા તેમને સારવાર માટે હોસ્પિટલમાં ખસેડવામાં આવ્યા હતા.